Conf. univ. dr. Sorin Costreie a reprezentat Universitatea din București și Rețeaua UNICA la evenimentele dedicate aniversării a 135 de ani de la înființarea Universității „Sf. Kliment Ohridski” din Sofia

Luni, 2 octombrie 2023, conf. univ. dr. Sorin Costreie, prorector pentru Rețele universitare și Relații publice al Universității din București, a participat la evenimentele dedicate aniversării a 135 de ani de la înființarea Universității „Sf. Kliment Ohridski” din Sofia. 
Sorin Costreie a fost prezent la acest eveniment în calitate de președinte al Network of Universities from the Capitals of Europe – UNICA și de reprezentant al Universității din București.
Programul complet al evenimentelor dedicate aniversitării a 135 de ani de la înființarea Universității „Sf. Kliment Ohridski” din Sofia poate fi consultat aici. 
Fondată la 1 octombrie 1888, Universitatea „Sf. Kliment Ohridski” din Sofia este, ca vechime, prima instituție de învățământ superior din Bulgaria. De altfel, clădirile în care își desfășoară activitatea facultățile universității reprezintă, astăzi, adevărate monumente culturale care, de-a lungul deceniilor, au dus mai departe tradiția, educația și cultura naționale. 
Actuala clădire a Universității „Sf. Kliment Ohridski” din Sofia a fost construită cu sprijinul financiar al fraților Evlogi Georgiev și Hristo Georgiev, între anii 1924 - 1934. De-a lungul vieții, frații Georgiev au contribuit financiar atât în țara lor de origine, cât și în România. Printre faptele caritabile importante pentru țara noastră, amintim donația de 200.000 lei către Fundaţia Universitară „Carol I”. 
În plus, la începutul secolului al XX-lea, arhitectul clădirii Universităţii din Bucureşti, Alexandru Orăscu, urma să colaboreze cu sculptorul Frederic Storck pentru realizarea a două statui înfăţişându-i pe evangheliştii Luca şi Matei. Acestea urmau să fie montate pe monumentul funerar al fraților Georgiev, construit de arhitectul Ion Mincu. Într-un final, cele două statui în ghips, primele creaţii ale artei neobizantine, au fost realizate de Frederik Storck. În prezent, acestea se regăsesc la Capela Georgiev, din Cimitirul Bellu. 
Compusă din 16 facultăți și având peste 21.000 de studenți, Universitatea „Sf. Kliment Ohridski” din Sofia ocupă primul loc, la nivelul Bulgariei, în clasamentul QS World University Rankings. 
